b"\n_START_ARTICLE_\n82. zra\xc4\x8dnoprevozna divizija (ZDA)\n_START_SECTION_\nZgodovina\n_START_PARAGRAPH_\nZgodovina divizije se pri\xc4\x8dne z ustanovitvijo 82. pehotne divizije 25. avgusta 1917 v Camp Gordonu v Georgiji. Ker so pripadniki formacije bili iz vseh 48 zveznih dr\xc5\xbeav ZDA, je dobila \xc4\x8dastno ime\xc2\xa0\xc2\xbbAll-Americans\xc2\xab, ki je s kratico AA prisotno tudi v na\xc5\xa1itku divizije._NEWLINE_25. aprila 1918 je bila divizija preme\xc5\xa1\xc4\x8dena v Francijo._NEWLINE_325. pehotni polk je bil izbran, da je 11. maja paradiral pred britanskih kraljem Jurijem V. Britanskim, da so mu tako pokazali pripravljenost ZDA za pomo\xc4\x8d Zdru\xc5\xbeenem kraljestvu. V za\xc4\x8detku junija je divizija poslala manj\xc5\xa1e skupine \xc4\x8dastnikov in pod\xc4\x8dastnikov na britanski odsek Somme, kjer so pridobili bojne izku\xc5\xa1nje. V eni takih akcij je stotnik Jewett Williams (326. pehotni polk) postal prvi pripadnik divizije, ki je padel v boju._NEWLINE_16. junija 1918 se je divizija poslu\xc5\xbeila \xc5\xbeeleznice, da je pri\xc5\xa1la iz Somme v Toul. Ker se je premaknila v francoski sektor, so jo opremili s francoskim oro\xc5\xbejem, da so s tem zmanj\xc5\xa1ali logisti\xc4\x8dne probleme._NEWLINE_Do 25. junija je zamenjala 26. pehotno divizijo v sektorju Langney, severno od Toula. 4. avgusta je divizija izvedla prvi ve\xc4\x8dji vdor na nem\xc5\xa1ke polo\xc5\xbeaje, ko sta \xc4\x8deti K in M 326. pehotnega polka, podprti s 320. strojni\xc4\x8dnim bataljonom, napadli nem\xc5\xa1ke polo\xc5\xbeaje pri Flireyu in prodrli ve\xc4\x8d kot 600 m v sovra\xc5\xbenikovo zaledje. 18. julija je bil divizijski sektor zmanj\xc5\xa1an in preme\xc5\xa1\xc4\x8den na obmo\xc4\x8dje Luceya. 10. avgusta je divizijo zamenjala 89. pehotna divizija, nakar se je premaknila na podro\xc4\x8dje zahodno od Toula._NEWLINE_15. avgusta je bila poslana v Marbache, kjer je zamenjala 2. pehotno divizijo. Tu je opravljala urjenje do 11. septembra. 12. septembra se je udele\xc5\xbeila ofenzive na St. Mihiel. Po kon\xc4\x8dani ofenzivi je bil spet preme\xc5\xa1\xc4\x8dena nazaj v Marbache, kjer je ostala od 17. do 20. septembra; tistega dne je bila zamenjana, da se je lahko udele\xc5\xbeila ofenzive Meuse-Argonne. Svojo udele\xc5\xbebo je kon\xc4\x8dala z lorensko kampanjo._NEWLINE_V jeseni 1918 je antanta na\xc4\x8drtovala dve ve\xc4\x8dji ofenzivni operaciji, s katerimi bi zmanj\xc5\xa1ali prisotnost nem\xc5\xa1kih \xc5\xbeepov odpora v Franciji. Da bi to dosegli, je bila ustanovljena Ameri\xc5\xa1ka prva armada z 1., 4. in 5. korpusom, skupaj 665.000 vojakov. 82. divizija je bila dodeljena 1. korpusu in bila postavljena na skrajni desni bok na ju\xc5\xbeni strani \xc5\xbeepa pri St. Mihielu. Naloga divizije je bila dose\xc5\xbei sovra\xc5\xbenika in nanj nenehno pritiskati. 12. septembra je armada za\xc4\x8dela napad. Glavna napadalna konica divizije je bila proti zahodnemu bregu reke Moselle severno od Norroya. 14. septembra je divizija do\xc5\xbeivela hudo artilerijsko obstreljevanje ter plinski napad (gor\xc4\x8di\xc4\x8dni plin), toda divizija se ni umaknila. Naslednji dan je nadaljevala napad, zasedla Vandieres in hrib 128. 21. septembra je bila zamenjana; v operaciji je izgubila ve\xc4\x8d kot 800 mo\xc5\xbe. Za zasluge v bojih je polkovnik Emory Pike prejel divizijsko prvo medaljo \xc4\x8dasti._NEWLINE_Druga ve\xc4\x8dja ofenziva je bila v dolini reke Meuse in Argon\xc5\xa1kem gozdu. Glavni cilj je bila \xc5\xbeeleznica Carigan-Sedan-Mezieres. 6. oktobra je divizija dobila ukaz, da zasede vzhodni del Argon\xc5\xa1kega gozda in tako razbremenil 1. pehotno divizijo. Naslednji dan je 164. pehotna brigada zasegla hriba 180 in 223. 10. oktobra se je 163. pehotna brigada pridru\xc5\xbeila boju in zasedla Cornay in po\xc4\x8distila vzhodno polovico gozda._NEWLINE_Nato se je divizija borila vzdol\xc5\xbe reke Aire. Premikajo\xc4\x8d se severno, je 14. oktobra zasedla St. Juvin in ga naslednji dan obranila. Naslednje nekaj dni je bila vpletena v boje v dolini reke Agron in Ravin aux Pierres. Do 21. oktobra je zasedla oboje. V tej ofenzivi je imela ve\xc4\x8d kot 7.000 \xc5\xbertev in prejela drugo medaljo \xc4\x8dasti (Alvin York). 1. novembra je bila zamenjana in s tem se je kon\xc4\x8dala njena kariera v prvi svetovni vojni._NEWLINE_27. maja 1919 je bila demobilizirana, a ponovno ustanovljena 24. junija 1921; divizijski \xc5\xa1tab je bil januarja 1922 ustanovljen v Columbiji (Ju\xc5\xbena Karolina. Divizija je postala del nove Organizirane rezerve. Deli divizije so bili name\xc5\xa1\xc4\x8deni v Ju\xc5\xbeni Karolini, Georgiji in na Floridi. 30. januarja 1942 je bila preimenovana v 82. |pehotno divizijo._NEWLINE_Zaradi izbruha druge svetovne vojne so divizijo reaktivirali 25. marca 1942 (Camp Claiborne, Louisiana); toda \xc5\xbee 15. avgusta 1942 je bila divizija reorganizirana kot prva zra\xc4\x8dnoprevozna divizija v zgodovini oboro\xc5\xbeenih sil ZDA._NEWLINE_Prva bojna udele\xc5\xbeba je bil zra\xc4\x8dni desant na Sicilijo 9. julija 1943; 13. septembra so izvedli \xc5\xa1e enega pri Salernu._NEWLINE_Januarja 1944 je v Italiji ostal 504. padalski pehotni polk, ki se je boril pri Anziu, kjer je dobil vzdevek\xc2\xa0\xc2\xbbHudi\xc4\x8di v \xc5\xa1irokih hla\xc4\x8dah\xc2\xab\xc2\xa0(angle\xc5\xa1ko\xc2\xa0\xc2\xbbDevils in Baggy Pants\xc2\xab), medtem ko je bila preostala divizija preme\xc5\xa1\xc4\x8dena v Veliko Britanijo, kjer se je pripravljala na osvoboditev Evrope._NEWLINE_Za potrebe operacije Neptun (zra\xc4\x8dnodesatni del operacije Overlord) je bila divizija reorganizirana, tako da so ji dodali \xc5\xa1e dva nova padalska polka (507. in 508.), medtem ko so iz divizije odvzeli 504., ki se je boril v Italiji in je potreboval po\xc4\x8ditek. 6. in 7. junija 1944 so v operaciji Neptun sodelovali trije padalski polki in okrepljen jadralni pehotni polk. V 33 dneh bojev, kot jih je do\xc5\xbeivela v Normandiji, je divizija izgubila 5.245 vojakov (padlih, ujetih, ranjenih in/ali pogre\xc5\xa1anih), pri \xc4\x8demer so izpolnili vse zadane naloge._NEWLINE_Med po\xc4\x8ditkom v Angliji je bila prerazporejena v XVIII. zra\xc4\x8dnoprevozni korpus, ki so ga sestavljale 17., 82. in 101. zra\xc4\x8dnoprevozna divizija. Septembra 1944 se je divizija za\xc4\x8dela pripravljati za operacijo Market-Garden; v sestavo se je vrnil 504. polk, medtem ko je bil 507. polk dodeljen 17. zra\xc4\x8dnoprevozni diviziji. 17. septembra je opravila \xc4\x8detrti bojni skok na podro\xc4\x8dje Graveja in Nijmegna; zavzela je dolo\xc4\x8dene cilje in se zdru\xc5\xbeila z Kanad\xc4\x8dani, toda sama operacija je propadla zaradi poraza zaveznikov v Arnhemu. Nato je bila divizija preme\xc5\xa1\xc4\x8dena v Francijo._NEWLINE_15. decembra 1944 so Nemci spro\xc5\xbeili ofenzivo v Ardenih (znana tudi kot bitka za gorivo). Dva dni zatem je bila divizija preme\xc5\xa1\xc4\x8dena v Ardene, kjer je zadr\xc5\xbeevala nem\xc5\xa1ke napade. Ob koncu vojne je sprejela vdajo nem\xc5\xa1ke 21. armadne skupine in zajela \xc4\x8dez 150.000 vojakov. Med celotno vojno je 194 dni pre\xc5\xbeivela v boju in zajela 157.835 ujetnikov; lastne izgube so zna\xc5\xa1ale 106 pogre\xc5\xa1anih (MIA), 12.604 ranjenih (WIA), 2.782 po\xc5\xa1kodovanih (IIA) in 3.218 padlih (KIA) v bojih. Pripadniki divizije so skupaj prejeli 3 medalje \xc4\x8dasti, 78 zaslu\xc5\xbenih kri\xc5\xbecev, 1 zaslu\xc5\xbeno medaljo, 32 legij za zasluge, 894 srebrnih zvezd in 2.478 bronastih zvezd._NEWLINE_Po vojni je bila divizija name\xc5\xa1\xc4\x8dena v Berlinu, kjer je opravljala okupacijske dol\xc5\xbenosti. Tam je dobila tudi nov vzdevek\xc2\xa0\xc2\xbbAmeri\xc5\xa1ka \xc4\x8dastna stra\xc5\xbea\xc2\xab\xc2\xa0po govoru Pattona, ki je pohvalil divizijsko \xc4\x8dastno stra\xc5\xbeo (angle\xc5\xa1ko In all my years in the Army and all the honor guards I have ever seen, the 82nd's honor guard is undoubtedly the best.)._NEWLINE_3. januarja 1946 se je vrnila v ZDA, kjer pa ni bila razpu\xc5\xa1\xc4\x8dena kot ve\xc4\x8dina divizij, ampak je dobila stalno mesto] (Fort Bragg, Severna Karolina); 15. novembra 1948 je bila ozna\xc4\x8dena kot stalna divizija Kopenske vojske ZDA. Med korejsko vojno ni bila poslana v Korejo, ampak je ostala v ZDA kot strate\xc5\xa1ka rezerva, ki bi jo uporabili v primeru sovjetskega napada kjerkoli na svetu. V 50. in 60. letih 20. stoletja je divizija izvajala obse\xc5\xbena urjenja po celotnih ZDA, v Panami in na Daljnem vzhodu._NEWLINE_Aprila 1965 je bila divizija del operacije Power Pack, med katero so ustavili dr\xc5\xbeavljansko vojno v Dominikanski republiki._NEWLINE_Med ofenzivo Tet januarja 1968 je bila 3. brigada divizije sklicana in v 24 urah na poti v \xc4\x8cu Laj; s tem je bila udele\xc5\xbeena v vietnamski vojni. Brigada je izvajala bojne naloge v Hu\xc3\xa9-Fu Baj obmo\xc4\x8dju, v sektorju 1. korpusa. Pozneje je bila brigada preme\xc5\xa1\xc4\x8dena ju\xc5\xbeno od Sajgona in bila udele\xc5\xbeena v bitkah v Mekong delti, \xc5\xbdeleznem trikotniku in vzdol\xc5\xbe kambo\xc5\xa1ke meje. Po skoraj 22-mese\xc4\x8dni udele\xc5\xbebi se je 3. brigada 12. decembra 1969 vrnila v Fort Bragg._NEWLINE_V 70. letih 20. stoletja je bila divizija preme\xc5\xa1\xc4\x8dena v Korejo, Tur\xc4\x8dijo in Gr\xc4\x8dijo, kjer se je urila na mo\xc5\xbenih kriznih podro\xc4\x8djih. V tem \xc4\x8dasu je bila tudi trikrat alarmirana za mo\xc5\xbeno bojno uporabo: 1973 zaradi vojne na Bli\xc5\xbenjem vzhodu, maja 1978 zaradi zairske krize in novembra 1979 zaradi ugrabitve Ameri\xc4\x8danov v Teheranu._NEWLINE_25. oktobra 1983 so deli divizije prispeli na Grenado v sklopu operacije Nujni bes, ki se je kon\xc4\x8dala v za\xc4\x8detku novembra. Ta operacija je bila hkrati tudi preizku\xc5\xa1nja divizije kot sile za hitro posredovanje, saj so bili vojaki v Grenadi v 17 urah po prejemu aktivacije._NEWLINE_Marca 1988 so deli divizije sodelovali v operaciji Zlati fazan, katere namen je bilo sodelovanje in podpora hondura\xc5\xa1kih oboro\xc5\xbeenih sil._NEWLINE_20. decembra 1989 je divizija izvedla prvi bojni skok po drugi svetovni vojni, ko je v sklopu operacije Pravi\xc4\x8den vzrok sko\xc4\x8dila v Panamo, kjer je odstranila diktatorja in vrnila oblast demokrati\xc4\x8dno izvoljeni vladi. Divizija se je vrnila v Fort Bragg 12. januarja 1990._NEWLINE_Sedem mesecev pozneje je bila prestavljena v Savdsko Arabijo, kjer je za\xc4\x8dela urjenje za pu\xc5\xa1\xc4\x8davsko bojevanje. 16. januarja 1991 se je za\xc4\x8dela operacija Pu\xc5\xa1\xc4\x8davska nevihta, med katero je divizija delovala kot mehanizirana pehota. Po koncu 100-urne operacije se je v aprilu vrnila v Zdru\xc5\xbeene dr\xc5\xbeave Amerike._NEWLINE_Avgusta 1992 je sodelovala v odpravljanju \xc5\xa1kode hurikana Andrewa v ju\xc5\xbeni Floridi. 1994 je bil na\xc4\x8drtovan padalski desant na Haiti, ampak je prej diktatorski re\xc5\xbeim kapituliral. Junija 1999 so bili deli divizije poslani na Kosovo kot del mirovnih sil._NEWLINE_Po 11. septembru 2001 so bili deli divizije preme\xc5\xa1\xc4\x8deni v Afganistan za podporo bojnih operacij. Junija 2002 sta bila del \xc5\xa1taba in 3. brigade preme\xc5\xa1\xc4\x8dena v Afganistan za podporo operacije Kon\xc4\x8dna svoboda. 1. brigada je zamenjala tretjo januarja 2003. V tem \xc4\x8dasu je 70 vojakov \xc4\x8dete B 3. bataljona 504. pehotnega polka, skupaj z \xc4\x8deto A 2. bataljona 75. rangerskega polka, izvedlo tudi padalski desant na zahodu Afganistana. To je bil prvi divizijski bojni skok po operaciji Pravi\xc4\x8dni vzrok leta 1989._NEWLINE_2. brigada je od za\xc4\x8detka 2003 sodelovala v operaciji Ira\xc5\xa1ka svoboda; v ZDA se je vrnila sredi februarja 2004. 3. brigada je bila v Iraku od pomladi 2003 do spomladi 2004, medtem ko je bila 1. brigada tam le v januarju 2004. Vsa divizija se je umaknila iz Iraka aprila 2004. V tem \xc4\x8dasu (od 2003 do aprila 2004) je izgubila 36 padlih in 400 ranjenih vojakov od skupaj 12.000 pripadnikov divizije._NEWLINE_1. bataljon, 505. pehotni polk je bil pozno septembra 2004 preme\xc5\xa1\xc4\x8den v Afganistan, zaradi prihajajo\xc4\x8dih volitev naslednjega meseca._NEWLINE_2 pehotna bataljona divizije (2. bataljon, 325. pehotni polk in 3. bataljon, 504. pehotni polk) sta bila preme\xc5\xa1\xc4\x8dena v Irak \xc5\xbee pred na\xc4\x8drtovanim ustavnim ira\xc5\xa1kim referendumom 15. oktobra 2004, kjer sta delovala pri zagotavljanju varnosti pri izvajanju referenduma._NEWLINE_Septembra 2005 je bila divizija poslana v New Orleans (Louisiana), kjer je sodelovala pri iskanju in pomo\xc4\x8di \xc5\xbertvam hurikana Katrina. Istega meseca je izbruhnil \xc5\xa1kandal, v katerem je Human Rights Watch objavil poro\xc4\x8dilo, da so tri pripadniki divizije v letih 2003 in 2004 v Iraku pretepali zapornike._NEWLINE_Januarja 2006 je divizija vstopila v proces reorganizacije, v katerem bo divizija dobila \xc4\x8detrto brigadno bojno skupino (jedro bo predstavljal 508. padalski pehotni polk), medtem ko bo divizijska artilerijska brigada razpu\xc5\xa1\xc4\x8dena."